32004D0023
L 005/90
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 декември 2003 година
относно предвиждане на започването на разследване съгласно член 27, параграф 2 от Регламент (ЕО) № 2501/2001 на Съвета във връзка с нарушаването на свободата на сдружаване в Беларус
(2004/23/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2501/2001 на Съвета от 10 декември 2001 г. относно прилагането на схема за общи тарифни преференции за период от 1 януари 2002 г. до 31 декември 2004. (1), последно изменен с Регламент (ЕО) № 1686/2003 на Комисията (2), и по-специално член 27, параграф 2 от него,
като има предвид, че:
(1)
Комисията получи информация за подозирани нарушения на свободата на сдружаване в Беларус. Информацията бе предоставена съвместно от Международната конфедерация на свободните профсъюзи (МКСП), Европейската конфедерация на профсъюзите (ЕКП) и Световната конфедерация на труда (СКТ).
(2)
Член 26, параграф 1, буква б) предвижда временно прекратяване на митнически преференции по отношение на всички или някои продукти с произход от облагодетелствана от такива преференции държава, в случай на „сериозно и систематично нарушаване на свободата на сдружаване, на правото на колективни трудови преговори или на принципа на не-дискриминация по отношение на наемането на работа и професионалното занятие или в случай на използване на детски труд, така както е дефинирано в релевантните конвенции на Международната организация по труда“.
(3)
Комисията разгледа представената информация, отнасяща се до подозираните нарушения на свободата на сдружаване в Беларус. Подозираните нарушения се отнасят до ограничения на правото на работници и работодатели да основават организации по свои собствен избор, без намеса на държавните органи, намеса на държавните органи в профсъюзни избори, ограничаване на дейността на профсъюзите и репресии над профсъюзни лидери и активисти, така както е дефинирано в Конвенция № 87 относно правото на сдружаване и защитата на правото на самоорганизиране и в Конвенция № 98 относно правото на самоорганизиране и колективни трудови преговори на Международната организация по труда. Комисията счита, че са налице достатъчно основания за разследване.
(4)
Мерките, предвидени в настоящото решение, са в съответствие със становището на Комитета по общите преференции,
РЕШИ:
Член единствен
Комисията започва разследване на подозираните нарушения на свободата на сдружаване в Беларус.
Съставено в Брюксел на 29 декември 2003 година.